Grubi previd

**Grubim previdom** u šahu se naziva izuzetno loš potez. Obično se dogodi zbog nepažnje, nedostatka vremena ili slabe koncentracije. Budući da je definicija greške subjektivna, uglavnom je zavisna od kvaliteta igrača. Slab potez kod početnika može se objasniti neiskustvom, i u tehnici i u koncentraciji i u praćenju igre, dok se kod velemajstora i vrhunskih igrača smatra previdom ili *grubim previdom*. U šahovskoj notaciji greške i previdi ovog tipa označavaju se dvama upitnicima (**??**).

Grubi previdi vrlo su česti kod početnika, što zbog pogrešnog procesa razmišljanja, što zbog pogrešne i nerazvijene tehnike. Veoma je bitno nakon svakog protivničkog poteza razmotriti mogućnosti tog poteza te stvarne razloge za njegovo odigravanje. Nepoštivanje tog osnovnog pravila neizbježno dovodi do grubih previda, koji vode ka gubitku materijala i partije.

Jedna tehnika koja je ranije preporučivana kako bi se izbjegli grubi previdi jest da se planirani potez upiše u zapisnik partije, a zatim da se još jednom pogleda pozicija prije nego što taj potez bude povučen. Ta praksa nije bila neuobičajena čak ni među velemajstorima. Međutim, 2005. FIDE je to zabranila, zahtijevajući umjesto toga da potez mora biti odigran prije nego što se zapiše. Šahovski savez SAD-a također je usvojio to pravilo, sa stupanjem na snagu od 1. januara 2007 (promjena pravila 15A) iako se ono ne primjenjuje univerzalno.

## Primjeri 
U primjerima su prikazani grubi previdi iz poznatih partija svjetskih velemajstora.
### Čigorin – Steinitz 
Ova je pozicija iz 23. partije Svjetskog prvenstva u šahu 1892, održanog u Havani. Čigorin nakon 31. poteza ima materijalnu prednost od jednog skakača i jednog pješaka, a Steinitz je prinuđen na to da njegov lovac ostane na **d6** te time istovremeno čuva topa na **e7** i pješaka na **h2**. Ali nakon 
:**31...Tcd2**
Čigorin igra
:**32. Lb4??**,
što se smatra jednom od najvećih grešaka na nekom svjetskom prvenstvu. Nakon toga Steinitz odgovara
:**32...Th2+**,
nakon čega, zbog prijetnje matom nakon 33. Kg1 Tdg2#, Čigorin predaje. za Svjetsko prvenstvo u šahu 1956. Dijagram prikazuje poziciju nakon Bronštejnovog 35. poteza. Petrosjan, kao bijeli, u velikoj je prednosti jer, osim topovske baterije na b-liniji, ima aktivnu damu, skakače na centralnim poljima i jakog bjelopoljnog lovca u fjanketo poziciji. Za razliku od bijelog, crni je zatvoren i nema mogućnost odbrane te ponavljanjem poteza skakačem **Sd4** i **Sc6**, pokušava naći rješenje, čekajući zapravo na rasplet napada bijelog. Nakon gotovo bespotrebnog poteza
: **35...Sf5**
prijeti bijeloj dami na **d6**, koja se može premjestiti na još jači položaj potezom 36. Dc7, te pojačati pritisak na crnog, ali bijeli iznenađujuće igra
: **36. Sg5??**,
na što crni odgovara 
: **36...Sxd6,**
čime gubi damu i predaje. Fischerova odlučujuća greška dogodila se još ranije u partiji, a ovdje crni pješak na f4 uskoro pada. Fischer je napravio grubi previd odigravši **30...Sd6??**, skraćujući partiju. Nakon što je Najdorf odigrao **31. Sxd6**, Fischer je predao jer je nakon Najdorfovog odgovora shvatio da poslije 31...Dxd6 32. Sxb7 Najdorf ostaje za figuru jači jer je 32...Txb7 33. Dc8+ viljuška kojom bijeli uzima topa na b7, tako da zarađuje najmanje jednu lahku figuru.

Najdorf je komentirao na 29. potez crnog Tb8: "Nema zadovoljavajuće odbrane. Ako 29...La8, onda 30. Sb6 ili 30. Df5 dobijaju... Morao sam osvojiti manji materijal (pješaka na f5), ali ovo [30...Sd6?] rješava stvar trenutno. Fischer, demoraliziran svojom inferiornom pozicijom, nije primijetio ovu jednostavnu stvar."

### Korčnoj – Karpov 
Ovo je pozicija iz 17. partije SP-a 1978. između Viktora Korčnoja, koji je bio izazivač, i svjetskog prvaka Anatolija Karpova. Karpov, koji je crni, nada se da može matirati na posljednjem redu topom mogućim potezom 39...Tc1#. Međutim, Korčnoj je to mogao spriječiti pomjeranjem g-pješaka (ali ne h-pješaka jer 39. h3 ili h4 vode do 39...Tc1+ 40. Kh2 Sf1+ 41. Kg1 Sfg3+ 42. Kh2 Th1#), osiguravajući kralju polje za bijeg. Korčnoj, međutim, nije primijetio Karpovljev matni plan sa skakačima te je odigrao 39. Ta1??. To je Karpovu omogućilo lijep završetak: 39...Sf3!+ i Korčnoj je predao. Inače bi ga Karpov matirao nakon 40. gxf3 Tg6+ 41. Kh1 Sf2# ili 40. Kh1 Sf2#. Karpov je na kraju dobio meč i kasnije je ponovo pobijedio Korčnoja 1981. u "Masakru u Meranu".

### Sztern – Lundquist 
U ovoj poziciji crni je ponudio remi. Bijeli je zatražio od crnog da prvo odigra potez. Prema pravilima šaha (vidi remi po dogovoru), crni mora odigrati potez u odgovoru na ovaj zahtjev, a ponuda za remi ne može biti povučena. Crni je odigrao 28...Dxb2+!, što trenutno dobija (29. Kxb2 Tb3+ 30. Ka1 Ta8+ 31. Ba6 Txa6#). Bijeli je bio toliko zapanjen da je zaboravio da još može prihvatiti remi i predao je.

Ovaj grubi previd objavljen je u jednokratnom izdanju *Not the British Chess Magazine* u organizaciji velemajstora Murrayja Chandlera 1984, kada je izglasan za grubi previd godine u izboru grupe stručnjaka.

### Chandler – Zs. Polgár 
U ovom primjeru s turnira u Bielu 1987. partija nije završena porazom igrača koji je napravio grubi previd nego je dovela do posramljujućeg remija za britanskog velemajstora Chandlera. Zsuzsa Polgár upravo je postavila lukavu zamku potezom 53...Sg8–h6!?, nadajući se da će preokrenuti partiju. Chandler shvata da će nakon 54. gxh6+ Kxh6 ostati sa znatnom materijalnom prednošću: krajnji pješak i lovac protiv usamljenog kralja. Međutim, budući da lovac ne može kontrolirati polje promocije (h8), crni će remizirati ako uspije dovesti kralja da kontrolira h8 zbog toga što bijeli ima pogrešnog krajnjeg pješaka. No, Chandler kalkulira dalje i shvata da će *on* steći kontrolu nad h8 nakon 55. Kf6 i time dobiti partiju.

Stoga je odigrao 54. gxh6+??, ali umjesto očekivanog 54...Kxh6 uslijedilo je 54...Kh8! To je gotovo ista situacija "kralj, lovac i krajnji pješak protiv usamljenog kralja" za koju je Chandler izračunao da će je izbjeći, a mala razlika da bijeli ima *dva* krajnja pješaka umjesto jednog nema efekta na rezultat. Crni kontrolira h8 i ne može biti otjeran od njega te tako bijeli ne može promovirati pješaka. Nakon 55. Ld5 Kh7 56. Kf7 Kh8 igrači su se dogovorili za remi.

Chandler je imao dosta poteza kojima bi zadržao dobitnu poziciju; prema Shredderovoj bazi podataka, najbrži su 54. h4 i 54. Lf5.

### Anand – Kasparov 
Anand i Kasparov igrali su u finalu Credit Suisse Mastersa 1996. Nakon otvaranja Najdorfovom sicilijankom, Kasparov, koji je bio crni, postepeno je izgradio pozicijsku prednost. U trenutku prikazanom na dijagramu, međutim, napravio je veliku grešku odigravši 33...Dxe3??, previdjevši Anandov sljedeći potez 34. Dxg4!, kojim je Anand izveo otkriveni napad na Kasparovljevu damu i dvostruki napad na topa i lovca. Iako je Kasparov nastavio igrati, davši damu, na kraju je predao u 54. potezu. 

### Bjeljavski – Johannessen 
Ovaj primjer iz partije s turnira u Linaresu 2002. jedan je od veoma rijetkih slučajeva kad velemajstor odigra najgori mogući potez, jedini koji dozvoljava mat u sljedećem potezu. U ovoj završnici s damama bijeli ima izvjesnu prednost nakon 69. fxg6+ fxg6 70. Kf4 zbog slabog crnog pješaka na c6. Međutim, Bjeljavski (bijeli) odigrao je 69. Kf4??, previdjevši odgovor 69...Db8#. Prema Johannessenovim riječima, obojici je trebalo nekoliko trenutaka da shvate da je to mat, a Bjeljavski se ponio sportski u vezi sa svojim pehom.

### *Deep Fritz* – Kramnik 
U novembru 2006. aktualni svjetski prvak Vladimir Kramnik takmičio se u okviru *World Chess Challenge: Man – Machine*, meča u šest partija protiv računara *Deep Fritza* u Bonnu. Nakon remija u prvoj partiji općenito se smatralo da je Kramnik, koji je bio crni, u ugodnoj poziciji u drugoj partiji, a očito je i on sam tako mislio jer je odbio remi izbjegavajući potencijalno trostruko ponavljanje pozicije kod 29...Da7. Problemi za njega počeli su kad je odlučio ići na pobjedu i gurnuo a-pješaka (31...a4). Komentatori, uključujući američkog velemajstora Yassera Seirawana, izrazili su zabrinutost u vezi s Kramnikovim namjerama, a situacija je postala i neizvjesnija nakon 32. Sxe6 Lxe3+ 33. Kh1 Lxc1 34. Sxf8, što je vodilo prema remiju. Partija se mogla završiti ovako: 34...Kg8 35. Sg6 Lxb2 36. Dd5+ Kh7 37. Sf8+ Kh8 38. Sg6+.

Međutim, Kramnikov sljedeći potez, 34...De3?? (koji je *ChessBase* u svojoj priči o Kramnikovom grubom previdu prvobitno označio sa "???"), došao je kao veliko iznenađenje i Zsuzsa Polgár opisala ga je kao mogući "grubi previd stoljeća", s obzirom na to da je Kramnik potpuno nevjerovatno previdio mat u jednom potezu. *Deep Fritz* trenutno je okončao partiju sa 35. Dh7# (mat). Seirawan je kasnije nazvao Kramnikov potez "tragedijom".

*ChessBase* je ovako opisao događaj: "Kramnik je mirno odigrao 34...De3, ustao, uzeo svoju šolju i spremao se napustiti stol i otići u svoju sobu za odmor. Barem još jedan audiokomentator također nije ništa primijetio, dok je operator na *Fritzu* Mathias Feist nastavio pogledavati s table na veliki ekran i nazad, jedva mogavši povjerovati da mora unijeti ispravan potez. *Fritz* je prikazivao mat u 1 i, kad ga je Mathias odigrao na tabli, Kramnik se nakratko uhvatio za čelo, zatim sjeo da potpiše zapisnik partije i otišao na konferenciju za novinare, koju je savjesno odradio." Na njoj je izjavio da je pretpostavljeni dobitni potez 34...De3 imao u planu već pri 29...Da7 i da je provjerio tu varijantu nakon svakog pojedinačnog poteza. Nakon razmjene dama crni bi lahko pobijedio zahvaljujući udaljenom pješaku; crni dobija i nakon 35. Dxb4 De2 ili 35. Sg6+ Kh7 36. Sf8+ Kg8.

Šahovski novinar Aleksandar Rošal pokušao je objasniti taj previd rekavši da je matna shema s damom na h7 koju brani skakač s f8 izuzetno rijetka i da nije u automatskom repertoaru velemajstora.

### Bacrot – Inarkijev 
Ova partija odigrana je u maju 2008. u Bakuu u okviru FIDE Grand Prixa 2008–2010. U 11. kolu Étienne Bacrot bio je bijeli protiv Ernesta Inarkijeva. U 23. potezu šahirao je crnog kralja potezom 23. De7+??. Oba igrača mirno su zapisala potez. Bacrot je tada shvatio da je dama pod napadom crnog skakača i predao partiju.

### Carlsen – Aronjan 
Partiju između dvojice igrača s najvećim rejtingom u finalu Grand Slam Mastersa 2012, koji se igrao u São Paulu i Bilbau (ova partija odigrana je u São Paulu) obilježio je dvostruki grubi previd. Carlsen, koji je bio bijeli, napravio je taktički previd **27. Lf4??** i gotovo trenutno vidio da taj potez gubi zbog poteza 27...T8xf4!, koji osvaja figuru jer uzimanje topa omogućava crnom da forsira mat: 28. gxf4 Sxf4 29. Tg1 Dxh2+ 30. Kxh2 Th3#.

Carlsen je čekao da Aronjan odigra svoj potez i Aronjan je na kraju odigrao inače solidan **27...Lc3??**, dozvolivši bijelom povratak u partiju. Aronjan je vidio 27...T8xf4, ali je, igrajući brzo kako bi izbjegao cajtnot, mislio da bijeli može uzvratiti udarac sa 28. gxf4 Sxf4 29. Ta8+ s obzirom na to da i 29...Kf7 i 29...Kh7 gube zbog dvostrukog napada skakačem 30. Sg5+ i nije vidio da vraćanje lovca 29...Lf8! okončava kratki protivnapad bijelog i ostavlja ga bez odbrane od matne prijetnje.

Partija je završena remijem u 48. potezu uslijed vječnog šaha.

### Carlsen – Anand 
U šestoj partiji Svjetskog prvenstva 2014. u Sočiju između Carlsena i Ananda također se dogodio dvostruki grubi previd. Carlsen je postavio Maróczyjev sistem (kojim se osvaja prostor) protiv Kanove varijante Sicilijanske odbrane i prihvatio izolirane udvojene pješake u zamjenu za aktivnu igru. Nakon rane izmjene dama uskoro je došao u bolju poziciju i izgledalo je da ima odlične šanse za pobjedu. U 26. potezu odigrao je **26. Kd2??**, shvativši odmah nakon toga da bi potezom 26...Sxe5! (s otkrivenim napadom na topa na g4) 27. Txg8 Sxc4+ (međupotez) 28. Kd3 Sb2+ 29. Ke2 Txg8 crni osvojio dva pješaka i imao odlične šanse za pobjedu. Ne očekujući previd, Anand je odigrao **26... a4??** za manje od minute. On je također uočio propuštenu priliku odmah nakon svog poteza. Carlsen više nije napravio nijednu grešku i pretvorio je svoju prednost u pobjedu.

### Firouzja – Carlsen 
U ovoj pješačkoj završnici (iz partije iz 2020) bijeli ima pješaka manje i, da bi održao remi, treba ili sačuvati svog posljednjeg pješaka ili (ako crni odluči odigrati ...Ke6, a zatim ...f5) dovesti kralja dovoljno blizu e-linije i zaustaviti protivničkog kralja da dođe do bilo kojeg ključnog polja. Pravi potez za remi je 69. Kd2!, nakon kojeg 69...Kc5 70. Kc3 zatvara sve ulaze crnom kralju na četvrti red, dok 69...Ke6 70. Ke3 f5 71. exf5+ Kxf5 72. Kf3 sprečava kralja da dalje napreduje i dođe na ključno polje. Umjesto toga bijeli je grubo pogriješio prepustivši opoziciju potezom **69. Kc3??**, predavši nakon 69...Kc5 jer gubi posljednjeg pješaka: 70. Kb3 Kd4 ili 70. Kd3 Kb4 71. Ke3 Kc4 72. Kf3 Kd4 73. Kg3 Kxe4. Stoga je pozicija nakon 69. Kc3?? Kc5 uzajamna iznudica: ako bi crni bio na potezu, bio bi remi, a ako bi na potezu bio bijeli, crni bi pobijedio.

### Nepomnjašči – Carlsen 
Deveta partija Svjetskog prvenstva 2021. između Jana Nepomnjaščija i Carlsena bila je izjednačena dok Rus nije odigrao **27. c5??**. Taj potez donio je prednost Carlsenu jer je nakon 27...c6 bijeli lovac na b7 zarobljen i skakač na b3 ne može doći na c5 kako bi ga branio. Uslijedilo je 28. f3 Sh6 29. Te4 Ta7 30. Tb4 Tb8 31. a4 Taxb7, ostavljajući Carlsena s lovcem više. Nepomnjašči je predao osam poteza kasnije.

Rus je imao grubi previd i u prethodnoj partiji te mu se isto dogodilo i u jedanaestoj, oba puta izgubivši pješaka i ostavljajući Carlsenu dobitne pozicije, koje je Norvežanin i pretvorio u pobjede, odbranivši time titulu. Šahisti i komentatori većinom su vjerovali da je Nepomnjaščijevo mentalno stanje bilo znatno oslabljeno nakon gotovo osmosatne šeste partije i da je previd u 11. partiji možda bio znak da je već odustao od daljnje borbe kako bi se sve završilo što prije.

## Predaja u dobitnoj poziciji 
Nekada igrači, uključujući jake velemajstore, predaju u poziciji u kojoj zapravo oni dobijaju partiju. Historičar šaha Tim Krabbé naziva ovu vrstu greške "ultimativnim grubim previdom".

### Von Popiel – Marco 
U ovoj partiji iz 1902. crni lovac na d4 ne može se pomaći jer je top na d7 nebranjen, a nema drugih figura koje bi mogle braniti lovca. Ne videći način da ga spasi, crni je predao, ne uočivši 36...Lg1!, s prijetnjom mata Dxh2#, ne ostavljajući bijelom nikakav način da spasi i damu i topa dok sprečava mat. Krabbé je ovo nazvao "najranijim, najslavnijim i najjasnijim primjerom" predaje u dobitnoj poziciji. Obojica su previdjela da nakon 20. Sxa2 Td1+ odvučeni skakač i dalje može spriječiti mat sa 21. Sc1.

### Sanguineti – Najdorf 
Crni ima znatnu prednost u materijalu, ali zbog slabe sigurnosti crnog kralja bijeli ima forsiranu pobjedu: treba odigrati 58. Dg8+, čime osvaja lovca (jer nakon 58...Lf7 59. Dd8 ostaju dvije matne prijetnje koje se ne mogu istovremeno otkloniti). Umjesto toga bijeli je odigrao **58. Kd8??** (s prijetnjom 59. De7#), misleći da to trenutno dobija. Najdorf se složio i predao. Međutim, obojica su previdjela odbranu 58...Txg4, čime se osvaja još materijala i omogućuje crnom kralju da pobjegne na f5. Budući da je kralj na d8, bijeli ne može odigrati Dc8+, čime bi osvojio topa.

### Korčnoj – Van der Stricht 
Ovdje izgleda da je crni bespomoćan protiv prijetnji bijelog na kraljevom krilu. Slažući se s tom idejom, predao je – vjerovatno videći 36...Sxe5! 37. Txe6 Sxd3 (s prijetnjom 38...Sf4+ i 38...fxe6) 38. Txh6+ gxh6 39. Dxh6#. Međutim, promakla mu je činjenica da je bijeli kralj u liniji s crnim topom, pa bi nakon 38...gxh6+ bijeli kralj bio u šahu te je 39. Dxh6# nemoguć potez. Nakon 39. Kf1 Tg6 crni uspijeva odbraniti pješaka na h6 i ima odlučujuću prednost u materijalu.

## Također pogledajte 
* Kotovljev sindrom
* Mat na posljednjem redu
* Šahovsko sljepilo
* Varka (šah)
* Zamka (šah)

## Reference 
Kategorija:Šahovska taktika